Je Jehanz, sires de Chatiauvillain, faz savoir à tous ces qui verront et orront ces presentes lettres que cum messires mes peres, dou quel Dex hait l’ame, Symonz, ca en arriers sires de Chatiauvillain, haut doné et laissié an sun testament au remede de s’ame, et de ses ancessors, et de ses hoirs, à mes amèz et ès barons religieux à l’abbé et au couvant de Longué, qui est de l’ordre de Cytiaus, quarante solz de tornois chacun an à touz jors mais por sum anniversaire, je, en remede de l’ame dou devant dit Symons, monseignor mon pere, vuil et otroi et confermoi lou devant dit don des devant diz quarante solz, et li ces diz XL sols je les assie ès devant diz abbé et au couvant de Longué, à recevoir et à panre à touz jors mais chascun an, an ma vante de Chatiauvillain, à la feste Saint Brechaire. Et ces diz XL sols promet ge leaumant et en bonne foi por moi et por mes hoirs ça en avant à randre et a paier enterimant si cum il est desus devisé es devant diz abbé et au couvant de Longué. Et en tesmoingnaige de ceste chose por ce que je ne autres ne puisse aler à l’ancontre, je hai fait metre en ces presentes lettres mon seel. Ces lettres furent faites en l’an Notre Seignor mil et deus ceuz et cinquante nuef ou mois de octembre.